東園醉望暮山
作者：楊萬里
朝代：宋

paragraphs: 我住北山下，南山橫我前。
北山似懷抱，南山如髻鬟。
懷抱冬獨暖，髻鬟春最鮮。
松鬈沐初凈，山蘤插更妍。
我來猶斜陽，我望忽夕煙。
一望便應去，不合久憑欄。
山意本日惜，如何許人看。
急將白錦障，小隔青鬌顔。
近翠成遠淡，縹渺天外仙。
誰知絕奇處，政在有無間。
頃刻萬姿態，可玩不可傳。